《富春山僧隐居》
明代·陶安

林壑幽闲处，烟霞卜筑缘。寸心空万虑，丈室现诸天。

香掬昙花露，清疏茗树泉。冥飞逃世网，尚友子陵贤。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。